กรมชล ร่วมใจสู้ภัยแล้ง และ COVID-19 เดินหน้าจ้างแรงงานเกษตรกร ช่วยบรรเทาความเดือดร้อนของเกษตรกร
กรมชล ร่วมใจสู้ภัยแล้ง และ COVID-19 เดินหน้าจ้างแรงงานเกษตรกร ช่วยบรรเทาความเดือดร้อนของเกษตรกร นายทองเปลว กองจันทร์ อธิบดีกรมชลประทาน เปิดเผยถึงมาตรการช่วยเหลือเกษตรกรที่ได้รับผลกระทบจากสถานการณ์ภัยแล้ง และโรค COVID-19 ว่า รัฐมนตรีว่าการกระทรวงเกษตรและสหกรณ์ (นายเฉลิมชัย ศรีอ่อน) มีความห่วงใยพี่น้องเกษตรกรที่ได้รับผลกระทบจากสถานการณ์ภัยแล้ง ประกอบกับปัจจุบันทั่วโลกต่างเผชิญกับสถานการณ์โรคติดเชื้อไวรัสโคโรนา 2019 หรือ COVID-19 จึงได้กำหนดนโยบายการช่วยเหลือต่างๆ โดยกรมชลประทาน ได้เร่งจัดจ้างแรงงานในเขตชลประทาน เพื่อบรรเทาความเดือดร้อนของเกษตรกรที่ได้รับผลกระทบจากภัยแล้ง และไวรัส COVID-19 ในส่วนของกรมชลประทานได้ดำเนินการตามนโยบายการช่วยเหลือของกระทรวงเกษตรและสหกรณ์ ด้วยการดำเนินโครงการจ้างแรงงานในปีงบประมาณ 2563 สำหรับงานซ่อมแซม บำรุงรักษา ขุดลอก ปรับปรุงงานชลประทาน ก่อสร้างแหล่งน้ำระบบส่งน้ำเพื่อชุมชน แก้มลิง การจัดการคุณภาพน้ำและโครงการป้องกันและบรรเทาภัยจากน้ำโดยจะดำเนินการจ้างแรงงานทั่วทุกภาคของประเทศ ในวงเงินงบประมาณ 3,800 ล้านบาท สามารถจ้างแรงงานได้ไม่น้อยกว่า 51,000 คน ระยะเวลาในการจ้าง 3-7 เดือน ซึ่งเกษตรกรจะได้ค่าจ้างแรงงานวันละ 377 บาท หรือประมาณเดือนละ 8,000 บาท รายได้ตลอดระยะเวลาการจ้างแรงงานอยู่ระหว่าง 24,000-58,000 บาท/คน ขึ้นอยู่กับลักษณะของงานและระยะเวลาที่ทำ โดยได้เริ่มโครงการจ้างแรงงานตั้งแต่เดือนมีนาคมนี้ทั้งนี้ จนถึงขณะนี้มีการจัดจ้างแรงงานทั้งประเทศไปแล้วประมาณ 9,016 คน โดยกรมชลประทาน ได้ประกาศรับสมัครการจ้างแรงงานเกษตรกรทั่วประเทศ ในเขตพื้นที่โครงการชลประทานทุกโครงการรวมทั้งสิ้น 208 โครงการฯ หากเกษตรกรสนใจ สามารถสอบถามไปยังโครงการชลประทานใกล้บ้าน หรือโทร.สายด่วนกรมชลประทาน 1460